ჩუკოტკაშ ზუღა (შხვანერო ჩუქჩეფიშ ზუღა) — ოორუე ჸინჩამი ოკიანეშ ელახ მადვალუ ზუღა აზიაშ დო ოორუე ამერიკაშ წყარპიჯეფწკჷმა. ელმოლს გოძჷ ჩუკოტკაშ ჩქონს ოორუეშე დო ალიასკას ოორუე-ბჟადალ წყარპიჯეფს. ბჟადალშე ლონგიშ საროტით მითმიარსხუაფუ ბჟაეიოლ ცჷნდჷრიშ ზუღას, ობჟათეშე - ბერინგიშ საროტით ბერინგიშ ზუღას. ოორუე ხურგა არქტიკულ ღანჩოწკჷმა დო ბჟაეიოლ ხურგა ბოფორტიშ ზუღაწკჷმა პირობითო რე დო გინმურს ბაროუშ კოდეშ მერიდიანს. ფართობი 582 ვთშ. კმ2. წყარიშ ონტირუე - 45,4 ვთშ კმ3, სიტომბე 77 მეტრი. ზუღაშ დიდი ჸუჯეფი რე: კოცებუ, კოლიუჩინი; კოკეფი:ვრანგელი, ჰერალდი დო კოლიუჩინი. ჩუკოტკაშ ზუღას ინმაკათუ წყარმალუეფი: ამგუემა, კობუკი, ნოატაკი. ზუღაშ წყარპიჯიშ ღოზი დაღარას რე დოწეწილი. ზუღაშ წყარპიჯეფი უმენტაშო გვალამი რე. წყარპიჯეფს მიარე აკანს რე ლაგუნეფი დო მუნოლექი ცელეფი. ჩუკოტკაშ ზურას ხე: ვეშაპი, სელაპი, მორჟი, თეთრი დათვი, ორეწუე შანულობაშ ჩქომეფი. ზარხულობათ მიარე ზუღაშ ფურინჯი იშაყარუ ზუღაშ წყარპიჯეფს.